CELEX: 32011D0890
Language: bg
Date: 2011-12-22 00:00:00
Title: 2011/890/ЕС: Решение за изпълнение на Комисията от 22 декември 2011 година с което се предвиждат правила за учредяването, управлението и функционирането на мрежата от национални органи, отговарящи за електронното здравеопазване

28.12.2011   
            
            
               BG
            
            
               Официален вестник на Европейския съюз
            
            
               L 344/48
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 22 декември 2011 година
   с което се предвиждат правила за учредяването, управлението и функционирането на мрежата от национални органи, отговарящи за електронното здравеопазване
   (2011/890/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/24/ЕС на Европейския парламент и на Съвета от 9 март 2011 г. за упражняване на правата на пациентите при трансгранично здравно обслужване (1), и по-специално член 14, параграф 3 от нея,
   като има предвид, че:
   
               (1)
            
            
               По силата на член 14 от Директива 2011/24/ЕС Съюзът се задължава да подкрепя и улеснява сътрудничеството и обмена на научна информация между държавите-членки, работещи в рамките на мрежа, изградена на доброволна основа и свързваща определените от държавите-членки национални органи, отговарящи за електронното здравеопазване („мрежа за електронно здравеопазване“).
            
         
               (2)
            
            
               В съответствие с член 14, параграф 3 от Директива 2011/24/ЕС Комисията има задължение да приеме необходимите правила за създаването, управлението и прозрачното функциониране на мрежата за електронно здравеопазване.
            
         
               (3)
            
            
               Тъй като участието в мрежата за електронно здравеопазване е доброволно, държавите-членки следва да могат да се присъединят по всяко време. Поради организационни причини държавите-членки, които желаят да участват, следва предварително да уведомят Комисията за това намерение.
            
         
               (4)
            
            
               Личните данни на представителите на държавите-членки, експертите и наблюдателите, които участват в мрежата, следва да бъдат обработвани в съответствие с Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2) и Директива 2002/58/ЕО на Европейския парламент и на Съвета от 12 юли 2002 г. относно обработката на лични данни и защита на правото на неприкосновеност на личния живот в сектора на електронните комуникации (Директива за правото на неприкосновеност на личния живот и електронни комуникации) (3).
            
         
               (5)
            
            
               През 2009 г. в заключенията си относно безопасни и ефикасни здравни услуги чрез електронно здравеопазване Съветът призова за привеждане на електронното здравеопазване в съответствие със здравните стратегии и нужди както на равнището на Съюза, така и на национално равнище, посредством прякото участие на националните здравни власти. За да се постигне това, в заключенията си Съветът също призова за механизъм на управление на високо равнище, след което бе поставено началото на съвместно действие (4) и тематична мрежа, съответно в рамките на Програмата в областта на здравето (5) и на Програмата за подкрепа на политиката в областта на ИКТ по Рамковата програма за конкурентоспособност и иновации (6) (наричани по-долу „съвместното действие“ и „тематичната мрежа“). За да се осигури координация, съгласуваност и последователност на работата в сферата на електронното здравеопазване на равнището на Съюза и за да се избегне дублирането на работата, е целесъобразно да се обезпечи продължаване на дейността на гореспоменатия механизъм на високо равнище в рамките на мрежата за електронно здравеопазване, доколкото тази дейност е съвместима с целите на мрежата, определени в член 14, параграф 2 от Директива 2011/24/ЕС, и да се обвърже дейността на мрежата за електронно здравеопазване с постигнатите резултати в рамките на съвместното действие и тематичната мрежа.
            
         
               (6)
            
            
               Мерките, предвидени в настоящото решение, са в съответствие със становището на комитета, създаден по силата на член 16 от Директива 2011/24/ЕС,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   Настоящото решение определя необходимите правила за учредяването, управлението и функционирането на мрежата от национални органи, отговарящи за електронното здравеопазване, предвидена в член 14, параграф 1 от Директива 2011/24/ЕС.
   Член 2
   Задача
   1.   Мрежата за електронно здравеопазване има за задача да работи за постигането на целите, определени в член 14, параграф 2 от Директива 2011/24/ЕС.
   2.   За постигането на тези цели мрежата за електронно здравеопазване работи в тясно сътрудничество със съвместното действие и тематичната мрежа и се опира на резултатите, постигнати в рамките на тези две дейности.
   Член 3
   Членство и назначаване
   1.   Членове са органите на държавите-членки, отговарящи за електронното здравеопазване, определени от тези държави-членки, които участват в мрежата за електронно здравеопазване.
   2.   Държавите-членки, които желаят да участват в мрежата за електронно здравеопазване, нотифицират в писмена форма Комисията за това намерение и за националния орган, отговарящ за електронното здравеопазване, който са определили в съответствие с член 14, параграф 1 от Директива 2011/24/ЕС.
   3.   Всеки национален орган, отговарящ за електронното здравеопазване, излъчва един представител в мрежата за електронно здравеопазване, както и един заместник, и съобщава тази информация на Комисията.
   4.   Наименованията на органите на държавите-членки могат да се публикуват в Регистъра на експертните групи на Комисията и други подобни органи (наричан по-долу „регистърът“).
   5.   Личните данни на представителите на държавите-членки, експертите и наблюдателите, които участват в мрежата, се събират, обработват и публикуват в съответствие с директиви 95/46/ЕО и 2002/58/ЕО.
   Член 4
   Взаимодействие между мрежата за електронно здравеопазване и Комисията
   1.   Комисията може да се консултира с мрежата за електронно здравеопазване по всякакви въпроси, свързани с електронното здравеопазване в Съюза, по-специално в случаите, когато това е необходимо с цел да се предоставят насоки по отношение на съвместното действие и тематичната мрежа.
   2.   Всеки член на мрежата за електронно здравеопазване може да посъветва Комисията да се консултира с мрежата за електронно здравеопазване по конкретен въпрос.
   Член 5
   Процедурен правилник
   Мрежата за електронно здравеопазване приема с обикновено мнозинство на членовете си собствен процедурен правилник по предложение на службите на Комисията, след консултация с държавите-членки, участващи в мрежата.
   Член 6
   Начин на работа
   1.   Мрежата за електронно здравеопазване може да създава подгрупи, които да разглеждат конкретни въпроси въз основа на мандат, определен от нея. Тези подгрупи се разпускат веднага след изпълнението на мандата си.
   2.   Мрежата за електронно здравеопазване приема многогодишна работна програма и инструмент за оценка на изпълнението на тази програма.
   3.   Членовете на мрежата за електронно здравеопазване и техните представители, както и поканените експерти и наблюдатели, се съобразяват със задълженията за опазване на професионалната тайна, определени в член 339 от Договора и правилата за неговото прилагане, както и с правилата на Комисията за сигурност по отношение на защитата на класифицирана информация на ЕС, изложени в приложението към Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (7). В случай че те не изпълняват тези задължения, председателят на мрежата за електронно здравеопазване може да предприеме всички подходящи мерки.
   Член 7
   Секретариат на мрежата за електронно здравеопазване
   1.   Секретариатът на мрежата за електронно здравеопазване се осигурява от Комисията.
   2.   Други длъжностни лица от Комисията, проявяващи интерес към разискванията, могат да участват в заседанията на мрежата за електронно здравеопазване и нейните подгрупи.
   3.   Комисията публикува информация за дейностите, извършвани от мрежата за електронно здравеопазване, чрез нейното включване в регистъра или чрез връзка от регистъра към създаден за тази цел уебсайт.
   Член 8
   Разходи за участие в заседанията
   1.   Лицата, които участват в дейностите на мрежата за електронно здравеопазване, не получават възнаграждение от Комисията за техните услуги.
   2.   Пътните и дневните разходи на участниците в дейностите на мрежата за електронно здравеопазване се възстановяват от Комисията в съответствие с действащите в Комисията разпоредби.
   Посочените разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 9
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 22 декември 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 88, 4.4.2011 г., стр. 45.
   
      (2)  ОВ L 281, 23.11.1995 г., стр. 31.
   
      (3)  ОВ L 201, 31.7.2002 г., стр. 37.
   
      (4)  Съвместно действие във връзка с инициативата за управление на електронното здравеопазване; Решение на Комисията C(2010) 7593 от 27 октомври 2010 г. относно отпускането на безвъзмездни средства за представяне на предложения за 2010 г. по втората програма в областта на здравето (2008—2013 г.), договор с номер 2010/2302.
   
      (5)  Решение № 1350/2007/ЕО на Европейския парламент и на Съвета от 23 октомври 2007 г. за създаване на втора Програма за действие на Общността в областта на здравето (2008—2013 г.) (ОВ L 301, 20.11.2007 г., стр. 3).
   
      (6)  Решение № 1639/2006/ЕО на Европейския парламент и на Съвета от 24 октомври 2006 г. за създаване на Рамковата програма за конкурентоспособност и иновации (2007—2013 г.) (ОВ L 310, 9.11.2006 г., стр. 15).
   
      (7)  ОВ L 317, 31.12.2001 г., стр. 1.